Minkunga 102
Lusambulu lu nkua mabienga
Lusambulu lu nkua mabienga weka vonga ayi wulembo kambi ziphasi ziandi kuidi Yave.
1 Wa lusambulu luama, a Yave,
bika yamikina kuama mu diambu di lusadusu kutula kuidi ngeyo
2 Kadi kutsuekila zizi kiaku thangu ndidi mu phasi,
tamba dikutu diaku kuidi minu ;
thangu ndikutela, sia nsualu ; wuphana mvutu !
3 Bila bilumbu biama bilembo lalakana banga muisi,
mimvesi miama milembo yokana
banga makaba ma ku mbazu.
4 Ntimꞌama wukosikini ayi wuyumini banga biti ;
ndizimbikini dia bidia biama.
5 Mu diambu di kunga kuama
nkanda nitu kaka ayi mimvesi misiala.
6 Ndidi banga kimfutu kidi mu dikanga ;
banga kimfutu va khatitsika
bibuangu bikambulu batu ;
7 Ndilembo leki nkielo,
ndieka banga nuni
yidi yawu veka ku yilu nzo.
8 Mu lumbu kimvimba,
bambeni ziama zilembo mfingi ;
bobo bamekumfuemina,
balembo sadila dizina diama banga tsingulu.
9 Bila ndilembo dia dibombi banga bidia
ayi ndisobikisidi ndiunu ama ayi matsuela
10 mu diambu di miangu miaku minneni
bila ngeyo wunzangula ngolo
ayi wundozidi va lutengo.
11 Bilumbu biama bidi banga kitsusula ki masika
ndime yuma banga biti.
12 Vayi ngeyo, a Yave, wuvuanda va kundu ki kitinu mu zithangu zioso ;
tsangu aku yilembo zingila mu tsungi ka tsungi.
13 Ngeyo wela telama, wela monina Sioni kiadi.
Bila yawu yoyi thangu yimonisa nlemvo kuidi niandi ;
thangu yoyi wukubika yfueni.
14 Bila bisadi biaku binzolanga matadi mandi,
ayi bieti mona kiadi
mbungi-mbungi andi yela kubanata mu tezo kimona kiadi.
15 Makanda mela kinzika dizina di Yave ;
mintinu mioso mi ntoto
miela kinzika nkembo aku.
16 Bila Yave wela buela tunga diaka Sioni
ayi wela monika mu nkembo andi.
17 Wela vana mvutu mu lusambulu lu batu basukama,
kalendi lenza maniongo mawu ko.
18 Bika mambu mama masonama mu diambu di tsungi yinkuiza
muingi batu bobo kabavangimini ko babaka buzitisila Yave.
19 Yave wutala ku tsi tona ku buangu kiandi kinlongo kidi ku yilu
tona ku diyilu niandi wuntala ntoto,
20 mu diambu di wa kunga ku batu badi mu nloko ;
ayi mu diambu di kula bobo bazengolo nkanu wu lufua ;
21 buna dizina di Yave diela yolukulu mu Sioni
ayi minzitusu miandi mu Yelusalemi
22 mu thangu batu bela kutangana va kimosi ayi bipfumu
mu diambu di buongimina Yave.
23 Mu luzingu luama, wumanisa zingolo ziama ;
wukufika bilumbu biama.
24 Buna ndituba :
“kadi kumbotula, a Nzambi ama, va khatitsika yi bilumbu biama ;
mimvu miaku miela zingilanga mu tsungi ka tsungi.
25 Va thonono, ngeyo wutula zifondasio zi ntoto
ayi diyilu didi kisalu ki mioko miaku.
26 Biela biva vayi ngeyo wela zinganga,
bibioso biela mana vembudila banga nledi,
ngeyo wela bibalula banga kikhutu ayi biawu biela vengumunu.
27 Vayi ngeyo wubalukanga ko,
ayi mimvu miaku milendi suka ko.
28 Bana ba bisadi biaku bela zingilanga va meso maku
minkuna miawu miela ba mitelama dio ngui va ntualꞌaku.”